钦定古今图书集成/明伦汇编/官常典/第502卷 > 潘美
## 钦定古今图书集成/明伦汇编/官常典/第502卷 > 潘美

按《宋史》本传：“美字仲询，大名人。父璘，以军校戍常山。
美少倜傥，隶府中典谒，尝语其里人王密曰：‘汉代将
终，君臣肆虐，四海有改卜之兆。大丈夫不以此时立
功名，取富贵，碌碌与万物共尽，可羞也’。会周世宗为
开封府尹，美以中涓事世宗。及即位，补供奉官。高平
之战，美以功迁西上阁门副使，出监陕州军，改引进”
使。世宗将用师陇蜀，命护永兴屯兵，经度西事。先是，
太祖遇美素厚，及受禅，命美先往见执政，谕旨中外。
陕帅袁彦凶悍，信任群小，嗜杀黩货，且缮甲兵。太祖
虑其为变，遣美监其军以图之。美单骑往，谕以“天命
既归，宜修臣职。”彦遂入朝，上喜曰：“潘美不杀袁彦，能
令来觐，成我志矣。”李重进叛，太祖亲征，命石守信为
招讨使，美为行营都监以副之。扬州平，留为巡检，以
任镇抚，以功授秦州团练使。时湖南叛将汪端既平，
人心未宁，乃授美潭州防御使。岭南刘𬬮数寇桂阳、
江华，美击走之。溪峒蛮獠，自唐以来，不时侵略，颇为
民患。美穷其巢穴，多所杀获，馀加慰抚，夷落遂定。干
德二年，又从兵马都监丁德𥙿等率兵克郴州。开宝
三年，征岭南，以美为行营诸军都部署，朗州团练使
尹崇珂副之，进克富川。𬬮遣将率众万馀来援，遇战，
大破之，遂克贺州。十月，又下昭、连、桂三州，西江诸州
以次降。美以功移南面都部署。进次韶州，韶，广之北
门也，贼众十馀万聚焉。美挥兵进乘之，韶州遂拔，斩
获数万计。𬬮穷蹙，四年二月，遣其臣王珪诣军门求
通好，又遣其左仆射萧漼、中书舍人卓惟休奉表乞
降。美因谕以上意，以为“彼能战则与之战，不能战则
劝之守，不能守则谕之降，不能降则死，不能死则亡，
非此五者，他不得受。”美即令殿直冉彦衮部送漼等
赴阙。𬬮复遣其弟保兴率众拒战，美即率厉士卒，倍
道趋栅头，距广州百二十里。𬬮兵十五万，依山谷坚
壁以待。美因筑垒休士，与诸将计曰：“彼编竹木为栅，
若攻之以火，彼必溃乱，因以锐师夹击之，万全策也。”
遂分遣丁夫数千人，人持二炬，间道造其栅。及夜，万
炬俱发，会天大风，火势甚炽，𬬮众惊扰来犯，美挥兵
急击之，𬬮众大败，斩数万计。长驱至广州，𬬮尽焚其
府库，遂克之，禽𬬮送京师，露布以闻。即日命美与尹
崇珂同知广州，兼市舶使。五月，拜山南东道节度。五
年，兼岭南道转运使。土豪周思琼聚众负海为乱，美
讨平之，岭表遂安。八年，议征江南。九月，遣美与刘遇
等率兵先赴江陵。十月，命美为昇州道行营都监，与
曹彬偕往。进次秦淮。时舟楫未具，美下令曰：“美受诏
提骁果数万人，期于必胜，岂限此一衣带水而不径
度乎？”遂麾以涉，大军随之，吴师大败。及采石矶，浮梁
成，吴人以战舰二十馀鸣鼓溯流来趋利，美麾兵奋
击，夺其战舰，擒其将郑宾等七人，又破其城南水砦，
分舟师守之。奏至，太祖遣使令亟徙置战櫂，以“防他
变。”美闻诏，即徙军。是夜，吴人果来攻砦，不能克。进薄
金陵，江南水陆十万陈于城下，美率兵袭击，大败之。
李煜危甚，遣徐铉来乞缓师，上不之省，仍诏诸将促
令归附。煜迁延未能决，夜遣兵数千，持炬鼓噪，来犯
我师。美率精锐以短兵接战，因与大将曹彬率士晨
夜攻城，百道俱进。金陵平，以功拜宣徽北院使。秋，命
副党进攻太原，战于汾上，破之，且多擒获。太平兴国
初，改南院使。三年，加开府仪同三司。四年，命将征太
原，美为北路都招讨，判太原行府事，部分诸将进讨，
并州遂平。继征范阳，以美知幽州行府事。及班师，命
兼三交都部署，留屯以捍北边。三交西北三百里地
名“固军”，其地险阻，为北边咽喉，美潜师袭之，遂据有
其地，因积粟屯兵以守之，自是北边以宁。美尝巡抚
至代州，既秣马蓐食，俄而辽兵万骑来寇近塞，美誓
众御枚奋击，大破之，封代国公。八年，改忠武军节度，
进封韩国公。雍熙三年，诏美及曹彬、崔彦进等北伐，
美独拔寰、朔、云、应等州，诏内徙其民。会辽兵奄至，战
于陈家谷口，不利，骁将杨业死之，美坐削秩三等，责
授检校太保。明年，复检校太师、知真定府。未几，改都
部署、判并州，加同平章事。数月卒，年六十七。赠中书
令，谥“武惠。”咸平二年，配享太宗庙庭。子惟固、惟正、惟
清、惟熙。惟熙女即章怀皇后也。美后追封郑王，以章
怀故也。